title: Vykonávacie nariadenie Komisie (EÚ) 2020/1823 z 2. decembra 2020, ktorým sa mení nariadenie (EÚ) č. 234/2011, ktorým sa vykonáva nariadenie Európskeho parlamentu a Rady (ES) č. 1331/2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Text s významom pre EHP)

text:
                  3.12.2020

                  SK

                  Úradný vestník Európskej únie

                  L 406/43

         VYKONÁVACIE NARIADENIE KOMISIE (EÚ) 2020/1823
         z 2. decembra 2020,
         ktorým sa mení nariadenie (EÚ) č. 234/2011, ktorým sa vykonáva nariadenie Európskeho parlamentu a Rady (ES) č. 1331/2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (1), a najmä na jeho článok 9 ods. 1,
         keďže:

                     (1)

                     Nariadením (ES) č. 1331/2008 sa stanovujú opatrenia postupu aktualizácie zoznamov látok, ktorých uvádzanie na trh je v Únii schválené v súlade s nariadením Európskeho parlamentu a Rady (ES) č. 1333/2008 (2), nariadením Európskeho parlamentu a Rady (ES) č. 1332/2008 (3) a nariadením Európskeho parlamentu a Rady (ES) č. 1334/2008 (4) (ďalej len „sektorálne potravinárske právne predpisy“).

                     (2)

                     V nariadení Komisie (EÚ) č. 234/2011 (5) sa stanovujú ustanovenia, pokiaľ ide o obsah, vypracovanie a predkladanie žiadostí o aktualizáciu zoznamov Únie v rámci každého sektorálneho potravinárskeho právneho predpisu. V uvedenom nariadení sa stanovujú podrobné opatrenia na kontrolu platnosti žiadostí o prídavné látky v potravinách, potravinárske enzýmy a potravinárske arómy a druhy informácií, ktoré by sa mali zahrnúť do stanoviska Európskeho úradu pre bezpečnosť potravín (ďalej len „úrad“).

                     (3)

                     Nariadením Európskeho parlamentu a Rady (EÚ) 2019/1381 (6) sa zmenilo nariadenie (EÚ) č. 178/2002 (7) a nariadenie (ES) č. 1331/2008. Tieto zmeny sú zamerané na posilnenie transparentnosti a udržateľnosti hodnotenia rizika EÚ vo všetkých oblastiach potravinového reťazca, v ktorých úrad poskytuje vedecké hodnotenie rizika, a to aj v oblasti potravinárskych prídavných látok, potravinárskych enzýmov a potravinárskych aróm.

                     (4)

                     Pokiaľ ide o umiestnenie prídavných látok v potravinách, potravinárskych enzýmov a potravinárskych aróm a zložiek s aromatickými vlastnosťami na použitie v potravinách na trh, zmenami nariadenia (ES) č. 178/2002 sa zaviedli nové ustanovenia, ktoré sa okrem iného týkajú: všeobecného poradenstva poskytnutého zamestnancami úradu pred predložením žiadosti, a to na žiadosť potenciálneho žiadateľa, a povinnosti oznamovať štúdie, ktoré zadali alebo vykonali prevádzkovatelia podnikov na podporu žiadosti, a dôsledkov nedodržania tejto povinnosti. Zaviedli sa v ňom aj ustanovenia o zverejňovaní všetkých vedeckých údajov, štúdií a iných informácií podporujúcich žiadosti zo strany úradu s výnimkou dôverných informácií v ranom štádiu procesu hodnotenia rizika, po ktorých nasledovala konzultácia s tretími stranami. Zmenami sa takisto stanovujú osobitné procedurálne požiadavky na predkladanie žiadostí o zachovanie dôvernosti a ich posúdenie úradom v súvislosti s informáciami, ktoré predložil žiadateľ, ak Komisia žiada úrad o stanovisko.

                     (5)

                     Nariadením (EÚ) 2019/1381 sa zmenilo aj nariadenie (ES) č. 1331/2008 s cieľom zahrnúť ustanovenia, ktorými sa zabezpečí súlad s úpravami nariadenia (ES) č. 178/2002 a zohľadnia sa špecifickosti odvetvia, pokiaľ ide o dôverné informácie.

                     (6)

                     Vzhľadom na rozsah a uplatňovanie všetkých týchto zmien by sa nariadenie (EÚ) č. 234/2011 malo upraviť tak, aby zohľadňovalo zmeny, pokiaľ ide o obsah, vypracovanie a predkladanie žiadostí o aktualizáciu zoznamov Únie v rámci každého sektorálneho potravinárskeho právneho predpisu, opatrenia týkajúce sa kontroly platnosti žiadostí a informácie, ktoré by mali byť zahrnuté v stanovisku úradu. V nariadení (EÚ) č. 234/2011 by sa mal predovšetkým uviesť odkaz na štandardné formáty údajov a malo by sa v ňom vyžadovať, aby žiadosti obsahovali informácie preukazujúce súlad s notifikačnou povinnosťou stanovenou v článku 32b nariadenia (ES) č. 178/2002. Takisto by sa v ňom malo objasniť, že posúdenie súladu s notifikačnou povinnosťou je súčasťou overovania platnosti žiadosti.

                     (7)

                     Okrem toho vzhľadom na skutočnosť, že úrad je zodpovedný za správu databázy štúdií v súlade s článkom 32b nariadenia (ES) č. 178/2002, Komisia by mala mať takisto možnosť konzultovať úrad v rámci overovania platnosti žiadostí s cieľom uistiť sa, že žiadosť spĺňa príslušné požiadavky stanovené v uvedenom článku.

                     (8)

                     Ak sa počas hodnotenia rizika v súlade s článkom 32c ods. 2 nariadenia (ES) č. 178/2002 vykonávajú verejné konzultácie, stanovisko úradu by malo obsahovať aj výsledky týchto konzultácií v súlade s požiadavkami na transparentnosť, ktorým úrad podlieha.

                     (9)

                     Toto nariadenie by sa malo uplatňovať od 27. marca 2021 a na žiadosti predložené od uvedeného dátumu, t. j. od dátumu uplatňovania nariadenia (EÚ) 2019/1381.

                     (10)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmeny nariadenia (EÚ) č. 234/2011
            Nariadenie (EÚ) č. 234/2011 sa mení takto:

                        1.

                        Článok 2 sa mení takto:

                                    a)

                                    Odsek 1 sa nahrádza takto:

                                       „1.   Žiadosť uvedená v článku 1 pozostáva z týchto častí:

                                                   a)

                                                   listu;

                                                   b)

                                                   technickej dokumentácie;

                                                   c)

                                                   podrobného zhrnutia dokumentácie a zhrnutia dokumentácie určeného pre verejnosť.“;

                                    b)

                                    Odsek 3 sa nahrádza takto:

                                       „3.   Technická dokumentácia uvedená v odseku 1 písm. b) obsahuje:

                                                   a)

                                                   administratívne údaje stanovené v článku 4;

                                                   b)

                                                   údaje požadované na účely posúdenia rizík, stanovené v článkoch 5, 6, 8 a 10, a informácie týkajúce sa oznamovania štúdií v súlade s článkom 32b nariadenia (ES) č. 178/2002 a

                                                   c)

                                                   údaje požadované na účely riadenia rizík, stanovené v článkoch 7, 9 a 11 a informácie týkajúce sa oznamovania štúdií v súlade s článkom 32b nariadenia (ES) č. 178/2002.“;

                                    c)

                                    Odsek 6 sa nahrádza takto:

                                       „6.   Zhrnutie dokumentácie uvedenej v odseku 1 písm. c) zahŕňa podložené vyhlásenie o tom, že používanie produktu je v súlade s podmienkami stanovenými:

                                                   a)

                                                   v článku 6 nariadenia (ES) č. 1332/2008 alebo

                                                   b)

                                                   v článkoch 6, 7 a 8 nariadenia (ES) č. 1333/2008 alebo

                                                   c)

                                                   v článku 4 nariadenia (ES) č. 1334/2008.

                                             Zhrnutie dokumentácie určené pre verejnosť neobsahuje žiadne informácie, na ktoré sa vzťahuje žiadosť o dôverné zaobchádzanie podľa článku 12 nariadenia (ES) č. 1331/2008 a článku 39a nariadenia (ES) č. 178/2002.“;

                        2.

                        Článok 3 ods. 1 sa nahrádza takto:

                           „1.   Pred prijatím štandardných formátov údajov podľa článku 39f nariadenia (ES) č. 178/2002 sa žiadosť predkladá prostredníctvom elektronického systému predkladania, ktorý poskytuje Komisia, v elektronickom formáte umožňujúcom sťahovanie, tlač a vyhľadávanie dokumentov. Po prijatí štandardných formátov údajov podľa článku 39f nariadenia (ES) č. 178/2002 sa žiadosť predkladá prostredníctvom elektronického systému predkladania údajov, ktorý poskytuje Komisia v súlade s uvedenými štandardnými formátmi údajov. Žiadateľ má na zreteli praktické usmernenie o predkladaní žiadostí sprístupnené Komisiou (webová stránka Generálneho riaditeľstva pre zdravie a bezpečnosť potravín (*1)).

                           (*1)  https://ec.europa.eu/food/safety_en“"

                        3.

                        Článok 4 sa mení takto:

                                    a)

                                    Písmeno m) sa nahrádza takto:

                                                „m)

                                                ak žiadateľ v súlade s článkom 12 nariadenia (ES) č. 1331/2008 predloží žiadosť o zaobchádzanie s určitými časťami dokumentácie vrátane doplňujúcich informácií ako s dôvernými informáciami, zoznam častí dokumentácie, s ktorými sa má zaobchádzať ako s dôvernými, spolu s overiteľným odôvodnením preukazujúcim, ako by zverejnenie takýchto informácií mohlo vo významnej miere poškodiť záujmy žiadateľa;“

                                    b)

                                    Dopĺňa sa písmeno n):

                                                „n)

                                                zoznam štúdií predložených na podporu žiadosti vrátane informácií preukazujúcich súlad s článkom 32b nariadenia (ES) č. 178/2002.“;

                        4.

                        Článok 12 sa nahrádza takto:

                           „Článok 12
                           Postupy

                              1.   Po doručení žiadosti Komisia bezodkladne overuje, či prídavná látka v potravinách, potravinársky enzým alebo aróma patrí do rozsahu pôsobnosti príslušného sektorálneho potravinárskeho právneho predpisu, ako aj to, či žiadosť obsahuje všetky prvky požadované podľa kapitoly II a či spĺňa požiadavky stanovené v článku 32b nariadenia (ES) č. 178/2002.

                              2.   Komisia sa môže poradiť s úradom o vhodnosti údajov na posúdenie rizika v súlade s vedeckými stanoviskami týkajúcimi sa požiadaviek v súvislosti s údajmi potrebnými na hodnotenie žiadostí týkajúcich sa látky a o tom, či žiadosť spĺňa požiadavky stanovené v článku 32b nariadenia (ES) č. 178/2002. Úrad poskytne Komisii svoje stanoviská do 30 pracovných dní.

                              3.   Ak Komisia žiadosť považuje za platnú, lehota na hodnotenie uvedená v článku 5 ods. 1 nariadenia (ES) č. 1331/2008 začína plynúť dňom doručenia odpovede úradu uvedenej v odseku 2 tohto článku.
                              V súlade s článkom 17 ods. 4 druhým pododsekom písm. a) nariadenia (ES) č. 1332/2008 sa však v prípade stanovenia zoznamu potravinárskych enzýmov Únie článok 5 ods. 1 nariadenia (ES) č. 1331/2008 neuplatňuje.

                              4.   V prípade žiadosti o aktualizáciu zoznamu prídavných látok v potravinách, potravinárskych enzýmov alebo aróm Únie môže Komisia požadovať od žiadateľa dodatočné informácie v súvislosti s platnosťou žiadosti, pričom oznámi žiadateľovi lehotu, do ktorej sa uvedené informácie musia poskytnúť. V prípade žiadostí predložených v súlade s článkom 17 ods. 2 nariadenia (ES) č. 1332/2008 Komisia určuje uvedenú lehotu spolu so žiadateľom.

                              5.   Žiadosť sa považuje za neplatnú, ak:

                                          a)

                                          nepatrí do rozsahu pôsobnosti príslušného sektorálneho potravinárskeho právneho predpisu;

                                          b)

                                          neobsahuje všetky prvky požadované podľa kapitoly II;

                                          c)

                                          nie je v súlade s článkom 32b nariadenia (ES) č. 178/2002 alebo

                                          d)

                                          úrad usúdi, že údaje na posúdenie rizík nie sú vhodné.

                                    V takomto prípade Komisia o tom informuje žiadateľa, členské štáty a úrad, pričom uvedie dôvody, prečo sa žiadosť pokladá za neplatnú.

                              6.   Odchylne od odseku 5 a bez toho, aby bol dotknutý článok 32b ods. 4 a ods. 5 nariadenia (ES) č. 178/2002, sa môže žiadosť pokladať za platnú aj vtedy, ak neobsahuje všetky prvky požadované podľa kapitoly II, a to za predpokladu, že žiadateľ predložil primerané odôvodnenie pre každý chýbajúci prvok.“;

                        5.

                        V článku 13 ods. 1 sa vkladá toto písmeno g):

                                    „g)

                                    výsledky konzultácií uskutočnených počas procesu posúdenia rizík v súlade s článkom 32c ods. 2 nariadenia (ES) č. 178/2002.“;

                        6.

                        Príloha sa nahrádza prílohou k tomuto nariadeniu.

            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 27. marca 2021 a na žiadosti predložené Komisii od uvedeného dátumu.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 354, 31.12.2008, s. 1.

            (2)  Nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (Ú. v. EÚ L 354, 31.12.2008, s. 16).

            (3)  Nariadenie Európskeho parlamentu a Rady (ES) č. 1332/2008 zo 16. decembra 2008 o potravinárskych enzýmoch, ktorým sa mení a dopĺňa smernica Rady 83/417/EHS, nariadenie Rady (ES) č. 1493/1999, smernica 2000/13/ES, smernica Rady 2001/112/ES a nariadenie (ES) č. 258/97 (Ú. v. EÚ L 354, 31.12.2008, s. 7).

            (4)  Nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (Ú. v. EÚ L 354, 31.12.2008, s. 34).

            (5)  Nariadenie Komisie (EÚ) č. 234/2011 z 10. marca 2011, ktorým sa vykonáva nariadenie Európskeho parlamentu a Rady (ES) č. 1331/2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 64, 11.3.2011, s. 15).

            (6)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).

            (7)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

            PRÍLOHA

                     „PRÍLOHA

                        VZOR LISTU PRIPOJENÉHO K ŽIADOSTI O POVOLENIE DOPLNKOVÝCH LÁTOK V POTRAVINÁCH

                     EURÓPSKA KOMISIA
                     Generálne riaditeľstvo
                     Riaditeľstvo
                     Oddelenie
                     Dátum: …

                                 Vec:

                                    Žiadosť o povolenie doplnkovej látky v potravinách v súlade s nariadením (ES) č. 1331/2008

                                 ☐

                                 Žiadosť o povolenie novej prídavnej látky v potravinách

                                 ☐

                                 Žiadosť o zmenu podmienok používania už povolenej prídavnej látky v potravinách

                                 ☐

                                 Žiadosť o zmenu špecifikácií už povolenej prídavnej látky v potravinách

                           (Jasne uviesť zaškrtnutím jedného z rámčekov.)
                     Žiadateľ(-lia) a/alebo jeho/ich zástupca(-ovia) v Európskej únii
                     (názov, adresa …)
                     …
                     …
                     …
                     predkladá(-ajú) túto žiadosť o povolenie prídavnej látky/prídavných látok v potravinách.
                     Názov prídavnej látky v potravinách:
                     …
                     Číslo ELINCS alebo Einecs (ak bolo pridelené):
                     Číslo CAS (v prípade potreby):
                     Funkčná(-é) skupina(-y) prídavných látok v potravinách (*1)

                     (uveďte)
                     …
                     Kategórie potravín a požadované úrovne:

                                 Kategória potravín

                                 Bežná miera použitia

                                 Maximálna navrhovaná miera použitia

                           S úctou
                     podpis: …
                     Prílohy:

                                 ☐

                                 úplná dokumentácia

                                 ☐

                                 zhrnutie dokumentácie určené pre verejnosť (ktoré nemá dôverný charakter)

                                 ☐

                                 podrobné zhrnutie dokumentácie

                                 ☐

                                 zoznam častí dokumentácie, s ktorými sa má zaobchádzať ako s dôvernými, spolu s overiteľným odôvodnením preukazujúcim, ako by zverejnenie takýchto informácií mohlo vo významnej miere poškodiť záujmy žiadateľa

                                 ☐

                                 zoznam štúdií a všetky informácie týkajúce sa oznamovania štúdií v súlade s článkom 32b nariadenia (ES) č. 178/2002

                                 ☐

                                 kópia administratívnych údajov žiadateľa(-ov)

                        VZOR LISTU PRIPOJENÉHO K ŽIADOSTI O POVOLENIE POTRAVINÁRSKYCH ENZÝMOV

                     EURÓPSKA KOMISIA
                     Generálne riaditeľstvo
                     Riaditeľstvo
                     Oddelenie
                     Dátum: …

                                 Vec:

                                    Žiadosť o povolenie potravinárskeho enzýmu v súlade s nariadením (ES) č. 1331/2008

                                 ☐

                                 Žiadosť o povolenie nového potravinárskeho enzýmu

                                 ☐

                                 Žiadosť o zmenu podmienok používania už povoleného potravinárskeho enzýmu

                                 ☐

                                 Žiadosť o zmenu špecifikácií už povoleného potravinárskeho enzýmu

                           (Jasne uviesť zaškrtnutím jedného z rámčekov.)
                     Žiadateľ(-lia) a/alebo jeho/ich zástupca(-ovia) v Európskej únii
                     (názov, adresa …)
                     …
                     …
                     predkladá(-ajú) túto žiadosť o povolenie potravinárskeho enzýmu/potravinárskych enzýmov.
                     Názov potravinárskeho enzýmu:
                     …
                     Klasifikačné číslo enzýmu Komisie pre enzýmy Medzinárodnej únie pre biochémiu a molekulárnu biológiu (IUBMB):
                     Zdrojový materiál:
                     …
                     …

                                 Názov

                                 Špecifikácie

                                 Potraviny

                                 Podmienky použitia

                                 Obmedzenia predaja potravinárskeho enzýmu konečnému spotrebiteľovi

                                 Osobitná požiadavka v súvislosti s označovaním potravín

                           S úctou
                     podpis: …
                     Prílohy:

                                 ☐

                                 úplná dokumentácia

                                 ☐

                                 zhrnutie dokumentácie určené pre verejnosť (ktoré nemá dôverný charakter)

                                 ☐

                                 podrobné zhrnutie dokumentácie

                                 ☐

                                 zoznam častí dokumentácie, s ktorými sa má zaobchádzať ako s dôvernými, spolu s overiteľným odôvodnením preukazujúcim, ako by zverejnenie takýchto informácií mohlo vo významnej miere poškodiť záujmy žiadateľa

                                 ☐

                                 zoznam štúdií a všetky informácie týkajúce sa oznamovania štúdií v súlade s článkom 32b nariadenia (ES) č. 178/2002

                                 ☐

                                 kópia administratívnych údajov žiadateľa(-ov)

                        VZOR LISTU PRIPOJENÉHO K ŽIADOSTI O POVOLENIE POTRAVINÁRSKYCH ARÓM

                     EURÓPSKA KOMISIA
                     Generálne riaditeľstvo
                     Riaditeľstvo
                     Oddelenie
                     Dátum: …

                                 Vec:

                                    Žiadosť o povolenie potravinárskej arómy v súlade s nariadením (ES) č. 1331/2008

                                 ☐

                                 Žiadosť o povolenie novej aromatickej látky

                                 ☐

                                 Žiadosť o povolenie nového aromatického prípravku

                                 ☐

                                 Žiadosť o povolenie nového aromatického prekurzora

                                 ☐

                                 Žiadosť o povolenie novej arómy získanej tepelným procesom

                                 ☐

                                 Žiadosť o povolenie inej novej arómy

                                 ☐

                                 Žiadosť o povolenie nového zdrojového materiálu

                                 ☐

                                 Žiadosť o zmenu podmienok používania už povolenej potravinárskej arómy

                                 ☐

                                 Žiadosť o zmenu špecifikácií už povolenej potravinárskej arómy

                           (Jasne uviesť zaškrtnutím jedného z rámčekov.)
                     Žiadateľ(-lia) a/alebo jeho/ich zástupca(-ovia) v Európskej únii
                     (názov, adresa …)
                     …
                     …
                     predkladá(-ajú) túto žiadosť o povolenie potravinárskej arómy/potravinárskych aróm.
                     Názov arómy alebo zdrojového materiálu:
                     …
                     Číslo FL-, CAS-, JECFA-, CoE- (ak bolo pridelené):
                     Organoleptické vlastnosti arómy:
                     …
                     Kategórie potravín a požadované úrovne:

                                 Kategória potravín

                                 Bežná miera použitia

                                 Maximálna navrhovaná miera použitia

                           S úctou
                     podpis: …
                     Prílohy:

                                 ☐

                                 úplná dokumentácia

                                 ☐

                                 zhrnutie dokumentácie určené pre verejnosť (ktoré nemá dôverný charakter)

                                 ☐

                                 podrobné zhrnutie dokumentácie

                                 ☐

                                 zoznam častí dokumentácie, s ktorými sa má zaobchádzať ako s dôvernými, spolu s overiteľným odôvodnením preukazujúcim, ako by zverejnenie takýchto informácií mohlo vo významnej miere poškodiť záujmy žiadateľa

                                 ☐

                                 zoznam štúdií a všetky informácie týkajúce sa oznamovania štúdií v súlade s článkom 32b nariadenia (ES) č. 178/2002

                                 ☐

                                 kópia administratívnych údajov žiadateľa(-ov)

               “

               (*1)  Funkčné skupiny prídavných látok používaných v potravinách a prídavných látok používaných v prídavných látkach v potravinách a v potravinárskych enzýmoch sú uvedené v zozname v prílohe I k nariadeniu (ES) č. 1333/2008. Ak prídavná látka nepatrí ani do jednej z uvedených skupín, môže sa navrhnúť nový názov funkčnej skupiny a jej vymedzenie.


title: Vykonávacie nariadenie Komisie (EÚ) 2020/1824 z 2. decembra 2020, ktorým sa mení vykonávacie nariadenie (EÚ) 2017/2468, ktorým sa stanovujú požiadavky administratívneho a vedeckého charakteru na tradičné potraviny z tretích krajín v súlade s nariadením Európskeho parlamentu a Rady (EÚ) 2015/2283 o nových potravinách (Text s významom pre EHP)

text:
                  3.12.2020

                  SK

                  Úradný vestník Európskej únie

                  L 406/51

         VYKONÁVACIE NARIADENIE KOMISIE (EÚ) 2020/1824
         z 2. decembra 2020,
         ktorým sa mení vykonávacie nariadenie (EÚ) 2017/2468, ktorým sa stanovujú požiadavky administratívneho a vedeckého charakteru na tradičné potraviny z tretích krajín v súlade s nariadením Európskeho parlamentu a Rady (EÚ) 2015/2283 o nových potravinách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 20 a článok 35 ods. 3,
         keďže:

                     (1)

                     V nariadení (EÚ) 2015/2283 sa stanovujú pravidlá umiestňovania nových potravín na trh v Únii a ich používania v Únii.

                     (2)

                     Vykonávacím nariadením Komisie (EÚ) 2017/2468 (2) sa stanovujú požiadavky administratívneho a vedeckého charakteru na tradičné potraviny z tretích krajín.

                     (3)

                     Nariadením Európskeho parlamentu a Rady (EÚ) 2019/1381 (3) bolo zmenené nariadenie Európskeho parlamentu a Rady (ES) č. 178/2002 (4) a nariadenie (EÚ) 2015/2283. Uvedené zmeny sú zamerané na posilnenie transparentnosti a udržateľnosti hodnotenia rizika EÚ vo všetkých oblastiach potravinového reťazca, v ktorých Európsky úrad pre bezpečnosť potravín (ďalej len „úrad“) poskytuje vedecké hodnotenie rizika, a to aj v oblasti tradičných potravín z tretích krajín.

                     (4)

                     Pokiaľ ide o uvádzanie tradičných potravín z tretích krajín na trh, zmenami nariadenia (ES) č. 178/2002 boli zavedené nové ustanovenia týkajúce sa okrem iného: všeobecného poradenstva poskytnutého zamestnancami úradu pred predložením žiadosti, a to na žiadosť potenciálneho žiadateľa alebo oznamovateľa, a povinnosti oznamovať štúdie, ktoré zadali alebo vykonali prevádzkovatelia podnikov na podporu žiadosti alebo oznámenia, a dôsledkov nedodržania tejto povinnosti. Zaviedli sa v ňom aj ustanovenia, podľa ktorých úrad musí zverejniť všetky vedecké údaje, štúdie a iné informácie podporujúce žiadosti s výnimkou dôverných informácií v ranom štádiu procesu hodnotenia rizika, po ktorých nasleduje konzultácia s tretími stranami. Zmenami sa takisto stanovili osobitné procedurálne požiadavky na predkladanie žiadostí o zachovanie dôvernosti a ich posúdenie úradom v súvislosti s informáciami, ktoré predložil žiadateľ, ak Komisia žiada úrad o stanovisko.

                     (5)

                     Nariadením (EÚ) 2019/1381 bolo takisto zmenené nariadenie (EÚ) 2015/2283, a to zavedením povinnosti pre úrad, aby zverejňoval oznámenia, ak predkladá riadne odôvodnené námietky k bezpečnosti, a zahrnutím ustanovení, ktorými sa zabezpečuje súlad s úpravami nariadenia (ES) č. 178/2002 a zohľadňujú sa sektorové špecifiká, pokiaľ ide o dôverné informácie.

                     (6)

                     Vzhľadom na rozsah a uplatňovanie všetkých týchto zmien by sa vykonávacie nariadenie (EÚ) 2017/2468 malo upraviť tak, aby zohľadňovalo zmeny, pokiaľ ide o obsah, vypracovanie a predkladanie oznámení a žiadostí uvedené v článkoch 14 a 16 nariadenia (EÚ) 2015/2283, opatrenia týkajúce sa overovania platnosti oznámení a žiadostí a informácie, ktoré by mali byť zahrnuté v stanovisku úradu. Konkrétne by vykonávacie nariadenie (EÚ) 2017/2468 malo odkazovať na štandardné formáty údajov a vyžadovať, aby sa v žiadostiach uvádzali informácie preukazujúce súlad s oznamovacou povinnosťou stanovenou v článku 32b nariadenia (ES) č. 178/2002. Malo by sa v ňom tiež objasniť, že posúdenie súladu s oznamovacou povinnosťou je súčasťou overovania platnosti žiadosti.

                     (7)

                     Okrem toho vzhľadom na skutočnosť, že úrad je zodpovedný za správu databázy štúdií v súlade s článkom 32b nariadenia (ES) č. 178/2002, Komisia by mala mať možnosť konzultovať s úradom v rámci overovania platnosti oznámení a žiadostí, najmä s cieľom uistiť sa, že oznámenie alebo žiadosť spĺňajú príslušné požiadavky stanovené v uvedenom článku.

                     (8)

                     Ak sa počas hodnotenia rizika v súlade s článkom 32c ods. 2 nariadenia (ES) č. 178/2002 vykonávajú verejné konzultácie, stanovisko úradu by malo obsahovať aj výsledky týchto konzultácií v súlade s požiadavkami na transparentnosť, ktorým úrad podlieha.

                     (9)

                     Toto nariadenie by sa malo uplatňovať od 27. marca 2021, a to na oznámenia a žiadosti predložené od uvedeného dátumu, ktorý je dátumom uplatňovania nariadenia (EÚ) 2019/1381.

                     (10)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmeny vykonávacieho nariadenia (EÚ) 2017/2468
            Vykonávacie nariadenie (EÚ) 2017/2468 sa mení takto:

                        1.

                        Článok 3 sa mení takto:

                                    a)

                                    Odsek 1 sa nahrádza takto:

                                       „1.   Oznámenie musí obsahovať:

                                                   a)

                                                   sprievodný list;

                                                   b)

                                                   technický spis;

                                                   c)

                                                   zhrnutie spisu.
                                                   Pred prijatím štandardných formátov údajov podľa článku 39f nariadenia (ES) č. 178/2002 sa oznámenie predkladá prostredníctvom elektronického systému predkladania, ktorý poskytuje Komisia, v elektronickom formáte umožňujúcom sťahovanie, tlač a vyhľadávanie dokumentov. Po prijatí štandardných formátov údajov podľa článku 39f nariadenia (ES) č. 178/2002 sa oznámenie predkladá prostredníctvom elektronického systému predkladania, ktorý poskytuje Komisia v súlade s uvedenými štandardnými formátmi údajov.“;

                                    b)

                                    Odsek 5 sa nahrádza takto:

                                       „5.   V zhrnutí spisu uvedenom v odseku 1 písm. c) sa musia poskytnúť dôkazy o tom, že používanie tradičnej potraviny z tretej krajiny je v súlade s podmienkami stanovenými v článku 7 nariadenia (EÚ) 2015/2283. Zhrnutie spisu nesmie obsahovať žiadne informácie, na ktoré sa vzťahuje žiadosť o dôverné zaobchádzanie podľa článku 23 nariadenia (EÚ) 2015/2283 a článku 39a nariadenia (ES) č. 178/2002.“

                        2.

                        Článok 4 sa mení takto:

                                    a)

                                    Odsek 1 sa nahrádza takto:

                                       „1.   Žiadosť musí obsahovať:

                                                   a)

                                                   sprievodný list;

                                                   b)

                                                   technický spis;

                                                   c)

                                                   zhrnutie spisu;

                                                   d)

                                                   riadne odôvodnené námietky k bezpečnosti uvedené v článku 15 ods. 2 nariadenia (EÚ) 2015/2283;

                                                   e)

                                                   reakciu žiadateľa na riadne odôvodnené námietky k bezpečnosti.
                                                   Pred prijatím štandardných formátov údajov podľa článku 39f nariadenia (ES) č. 178/2002 sa žiadosť predkladá prostredníctvom elektronického systému predkladania, ktorý poskytuje Komisia, v elektronickom formáte umožňujúcom sťahovanie, tlač a vyhľadávanie dokumentov. Po prijatí štandardných formátov údajov podľa článku 39f nariadenia (ES) č. 178/2002 sa žiadosť predkladá prostredníctvom elektronického systému predkladania, ktorý poskytuje Komisia v súlade s uvedenými štandardnými formátmi údajov.“;

                                    b)

                                    Odsek 5 sa nahrádza takto:

                                       „5.   V zhrnutí spisu uvedenom v odseku 1 písm. c) sa musia poskytnúť dôkazy o tom, že používanie tradičnej potraviny z tretej krajiny je v súlade s podmienkami stanovenými v článku 7 nariadenia (EÚ) 2015/2283. Zhrnutie spisu nesmie obsahovať žiadne informácie, na ktoré sa vzťahuje žiadosť o dôverné zaobchádzanie podľa článku 23 nariadenia (EÚ) 2015/2283 a článku 39a nariadenia (ES) č. 178/2002.“

                        3.

                        Článok 5 sa mení takto:

                                    a)

                                    Písmeno e) sa nahrádza takto:

                                                „e)

                                                ak žiadateľ v súlade s článkom 23 nariadenia (EÚ) 2015/2283 predloží žiadosť o zaobchádzanie s určitými časťami dokumentácie vrátane doplňujúcich informácií ako s dôvernými informáciami, zoznam častí spisu, s ktorými sa má zaobchádzať ako s dôvernými, spolu s overiteľným odôvodnením preukazujúcim, ako by zverejnenie takýchto informácií mohlo vo významnej miere poškodiť záujmy žiadateľa;“;

                                    b)

                                    Dopĺňa sa toto písmeno f):

                                                „f)

                                                zoznam štúdií predložených na podporu oznámenia alebo žiadosti vrátane informácií preukazujúcich súlad s článkom 32b nariadenia (ES) č. 178/2002.“

                        4.

                        Článok 7 sa nahrádza takto:

                           „Článok 7
                           Overenie platnosti oznámenia

                              1.   Po doručení oznámenia tradičnej potraviny z tretej krajiny Komisia bezodkladne overí, či príslušná potravina patrí do rozsahu pôsobnosti nariadenia (EÚ) 2015/2283, ako aj to, či oznámenie spĺňa požiadavky stanovené v článkoch 3, 5 a 6 tohto nariadenia a v článku 32b nariadenia (ES) č. 178/2002.

                              2.   Komisia môže konzultovať s členskými štátmi a úradom o tom, či oznámenie spĺňa požiadavky uvedené v odseku 1. Členské štáty a úrad poskytnú Komisii svoje stanoviská do 30 pracovných dní.

                              3.   Komisia môže od žiadateľa požadovať dodatočné informácie v súvislosti s platnosťou oznámenia a informovať žiadateľa o lehote, do ktorej sa uvedené informácie musia poskytnúť.

                              4.   Odchylne od odseku 1 tohto článku a bez toho, aby bol dotknutý článok 14 nariadenia (EÚ) 2015/2283 a článok 32b ods. 4 a 5 nariadenia (ES) č. 178/2002, sa môže oznámenie pokladať za platné aj vtedy, ak neobsahuje všetky prvky požadované podľa článkov 3, 5 a 6 tohto nariadenia, a to za predpokladu, že žiadateľ pri každom chýbajúcom prvku predložil primerané odôvodnenie.

                              5.   Komisia informuje žiadateľa, členské štáty a úrad o tom, či sa oznámenie považuje alebo nepovažuje za platné. Ak sa oznámenie nepovažuje za platné, Komisia uvedie dôvody, prečo dospela k takému záveru.“

                        5.

                        Článok 8 sa nahrádza takto:

                           „Článok 8
                           Overenie platnosti žiadosti

                              1.   Po prijatí žiadosti o povolenie tradičnej potraviny z tretej krajiny Komisia bezodkladne overí, či žiadosť spĺňa požiadavky článkov 4 až 6 tohto nariadenia a článku 32b nariadenia (ES) č. 178/2002.

                              2.   Komisia môže konzultovať s úradom o tom, či žiadosť spĺňa požiadavky uvedené v odseku 1. Úrad poskytne Komisii svoje stanovisko do 30 pracovných dní.

                              3.   Komisia môže od žiadateľa požadovať dodatočné informácie o záležitostiach súvisiacich s platnosťou žiadosti a informovať žiadateľa o lehote, v ktorej sa uvedené informácie musia poskytnúť.

                              4.   Odchylne od odseku 1 tohto článku a bez toho, aby bol dotknutý článok 16 nariadenia (EÚ) 2015/2283 a článok 32b ods. 4 a 5 nariadenia (ES) č. 178/2002, sa môže žiadosť pokladať za platnú aj vtedy, ak neobsahuje všetky prvky požadované podľa článkov 4 až 6 tohto nariadenia, a to za predpokladu, že žiadateľ pri každom chýbajúcom prvku predložil primerané odôvodnenie.

                              5.   Komisia informuje žiadateľa, členské štáty a úrad o tom, či sa žiadosť považuje alebo nepovažuje za platnú. Ak sa žiadosť nepovažuje za platnú, Komisia uvedie dôvody, prečo dospela k takému záveru.“

                        6.

                        Článok 10 sa mení takto:
                        Dopĺňa sa toto písmeno e):

                                    „e)

                                    výsledky konzultácií uskutočnených počas procesu hodnotenia rizík v súlade s článkom 32c ods. 2 nariadenia (ES) č. 178/2002.“

                        7.

                        Prílohy I a II sa nahrádzajú v súlade s prílohou k tomuto nariadeniu.

                        8.

                        Príloha III sa vypúšťa.

            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 27. marca 2021, a to na oznámenia a žiadosti predložené Komisii od uvedeného dátumu.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2468 z 20. decembra 2017, ktorým sa stanovujú požiadavky administratívneho a vedeckého charakteru na tradičné potraviny z tretích krajín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 55).

            (3)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).

            (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

            PRÍLOHA
            Prílohy I a II k nariadeniu (EÚ) 2017/2468 sa nahrádzajú takto:

                        1.

                        Príloha I sa nahrádza takto:

                              „PRÍLOHA I

                                 VZOR SPRIEVODNÉHO LISTU PRIPOJENÉHO K OZNÁMENIU TRADIČNEJ POTRAVINY Z TRETEJ KRAJINY V SÚLADE S ČLÁNKOM 14 NARIADENIA (EÚ) 2015/2283

                              EURÓPSKA KOMISIA
                              Generálne riaditeľstvo
                              Riaditeľstvo
                              Oddelenie
                              Dátum: …
                              Vec: Oznámenie tradičnej potraviny z tretej krajiny v súlade s nariadením (EÚ) 2015/2283.
                              (Jasne uviesť zaškrtnutím jedného z rámčekov.)

                                          ☐

                                          Oznámenie na účely povolenia novej tradičnej potraviny.

                                          ☐

                                          Oznámenie na účely doplnenia, vypustenia alebo zmeny podmienok používania už povolenej tradičnej potraviny. Uveďte odkaz na uvedené oznámenie.

                                          ☐

                                          Oznámenie na účely doplnenia, vypustenia alebo zmeny špecifikácií už povolenej tradičnej potraviny. Uveďte odkaz na uvedené oznámenie.

                                          ☐

                                          Oznámenie na účely doplnenia, vypustenia alebo zmeny dodatočných požiadaviek na označovanie už povolenej tradičnej potraviny. Uveďte odkaz na uvedené oznámenie.

                                          ☐

                                          Oznámenie na účely doplnenia, vypustenia alebo zmeny požiadaviek na monitorovanie po umiestnení už povolenej tradičnej potraviny na trh. Uveďte odkaz na uvedené oznámenie.

                                    Žiadateľ(-lia) alebo jeho/ich zástupca(-ovia) v Únii
                              [meno(-á)/názov(-vy), adresa(-y) …]
                              …
                              …
                              …
                              predkladá(-ajú) toto oznámenie s cieľom aktualizovať zoznam nových potravín Únie.
                              Totožnosť tradičnej potraviny:
                              …
                              …
                              Dôverné zaobchádzanie. V prípade potreby uveďte, či žiadosť obsahuje dôverné údaje v súlade s článkom 23 nariadenia (EÚ) 2015/2283

                                          ☐

                                          Áno

                                          ☐

                                          Nie

                                    Kategórie potravín, podmienky používania a požiadavky na označovanie

                                          Kategória potravín

                                          Osobitné podmienky používania

                                          Dodatočná osobitná požiadavka na označovanie

                                          –

                                    S pozdravom
                              Podpis …
                              Prílohy:

                                          ☐

                                          Úplná technická dokumentácia

                                          ☐

                                          Zhrnutie spisu (nedôverné)

                                          ☐

                                          Zoznam častí spisu, pri ktorých sa žiada o dôverné zaobchádzanie, a overiteľné odôvodnenie, ktoré preukazuje, ako by zverejnenie takýchto informácií mohlo vo významnej miere poškodiť záujmy žiadateľa

                                          ☐

                                          Kópia administratívnych údajov žiadateľa(-ov)

                                          ☐

                                          Zoznam štúdií a všetky informácie týkajúce sa oznamovania štúdií v súlade s článkom 32b nariadenia (ES) č. 178/2002.

                        “

                        2.

                        Príloha II sa nahrádza takto:

                              „PRÍLOHA II

                                 VZOR SPRIEVODNÉHO LISTU PRIPOJENÉHO K ŽIADOSTI O POVOLENIE TRADIČNEJ POTRAVINY Z TRETEJ KRAJINY V SÚLADE S ČLÁNKOM 16 NARIADENIA (EÚ) 2015/2283

                              EURÓPSKA KOMISIA
                              Generálne riaditeľstvo
                              Riaditeľstvo
                              Oddelenie
                              Dátum: …
                              Vec: Žiadosť o povolenie tradičnej potraviny z tretej krajiny v súlade s článkom 16 nariadenia (EÚ) 2015/2283
                              Žiadateľ(-lia) alebo jeho/ich zástupca(-ovia) v Európskej únii
                              [meno(-á)/názov(-vy), adresa(-y) …]
                              …
                              …
                              …
                              predkladá(-ajú) túto žiadosť o aktualizovanie zoznamu nových potravín Únie.
                              Totožnosť tradičnej potraviny:
                              …
                              …
                              Dôverné zaobchádzanie. V prípade potreby uveďte, či žiadosť obsahuje dôverné údaje v súlade s článkom 23 nariadenia (EÚ) 2015/2283

                                          ☐

                                          Áno

                                          ☐

                                          Nie

                                    Kategórie potravín, podmienky používania a požiadavky na označovanie

                                          Kategória potravín

                                          Osobitné podmienky používania

                                          Dodatočná osobitná požiadavka na označovanie

                                    S pozdravom
                              Podpis …
                              Prílohy:

                                          ☐

                                          Úplná žiadosť

                                          ☐

                                          Zhrnutie žiadosti (nedôverné)

                                          ☐

                                          Zoznam častí žiadosti, pri ktorých sa žiada o dôverné zaobchádzanie, a overiteľné odôvodnenie, ktoré preukazuje, ako by zverejnenie takýchto informácií mohlo vo významnej miere poškodiť záujmy žiadateľa

                                          ☐

                                          Zdokumentované údaje týkajúce sa riadne odôvodnených námietok k bezpečnosti

                                          ☐

                                          Kópia administratívnych údajov žiadateľa(-ov)

                                          ☐

                                          Zoznam štúdií a všetky informácie týkajúce sa oznamovania štúdií v súlade s článkom 32b nariadenia (ES) č. 178/2002.

                        “


title: Vykonávacie nariadenie Komisie (EÚ) 2020/1994 zo 4. decembra 2020, ktorým sa opravuje vykonávacie nariadenie (EÚ) 2020/1156, ktorým sa konečné antidumpingové clo uložené vykonávacím nariadením (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike rozširuje na dovoz určitých druhov mierne upravenej ocele odolnej proti korózii

text:
                  7.12.2020

                  SK

                  Úradný vestník Európskej únie

                  L 410/67

         VYKONÁVACIE NARIADENIE KOMISIE (EÚ) 2020/1994
         zo 4. decembra 2020,
         ktorým sa opravuje vykonávacie nariadenie (EÚ) 2020/1156, ktorým sa konečné antidumpingové clo uložené vykonávacím nariadením (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike rozširuje na dovoz určitých druhov mierne upravenej ocele odolnej proti korózii
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 13 ods. 3, článok 14 ods. 1 a článok 14 ods. 5,
         keďže:

                     (1)

                     Vykonávacím nariadením Komisie (EÚ) 2020/1156 (2) Komisia rozšírila antidumpingové opatrenia uplatňujúce sa na určité druhy ocele odolnej proti korózii s pôvodom v Čínskej ľudovej republike na určité druhy mierne upravenej ocele odolnej proti korózii s pôvodom v Čínskej ľudovej republike.

                     (2)

                     Komisia dospela predovšetkým k záveru, že konečné antidumpingové clá uložené na dotknutý výrobok, ako sa vymedzuje v pôvodnom prešetrovaní, sa obchádzali dovozom mierne upraveného výrobku s pôvodom v Čínskej ľudovej republike. Pri prešetrovaní sa ukázalo, že došlo k zmene v štruktúre obchodu medzi Čínskou ľudovou republikou a Úniou, ktorá vychádzala z praxe, procesu alebo činnosti, pre ktoré neexistovala dostatočne náležitá príčina ani iné ekonomické opodstatnenie okrem uloženia cla. Komisia takisto zistila, že nápravné účinky ciel sú oslabené z hľadiska cien a/alebo množstiev podobného výrobku. Komisia napokon zistila vo vzťahu k predtým stanoveným normálnym hodnotám dumping v prípade mierne upraveného výrobku. Komisia preto v súlade s článkom 13 ods. 1 nariadenia (EÚ) 2016/1036 (ďalej len „základné nariadenie“) dospela k záveru, že platné antidumpingové opatrenia uložené na dovoz určitých druhov ocele odolnej proti korózii s pôvodom v Čínskej ľudovej republike by sa mali rozšíriť na dovoz mierne upraveného výrobku s pôvodom v Čínskej ľudovej republike.

                     (3)

                     V článku 1 ods. 1 tohto nariadenia sa preto uvádza, že konečné antidumpingové clo uložené vykonávacím nariadením Komisie (EÚ) 2018/186 (3) sa rozšírilo na mierne upravený výrobok. V takomto ustanovení sa však vynechal výslovný odkaz na uplatniteľnú úroveň ciel.

                     (4)

                     V záujme jasnosti a v súlade s článkom 13 ods. 1 druhým pododsekom základného nariadenia je rozšíreným clom clo uplatniteľné na „všetky ostatné spoločnosti“ v pôvodných opatreniach. Článok 13 ods. 1 základného nariadenia už bol uvedený ako základ na rozšírenie platnosti opatrení v odôvodnení 64 nariadenia (EÚ) 2020/1156. Podľa článku 13 ods. 1 druhého pododseku základného nariadenia môže Komisia rozšíriť clá až na úroveň zvyšného antidumpingového cla uloženého pre krajinu, na ktorú sa vzťahujú opatrenia. Odkaz na toto ustanovenie, ako aj zistenia z prešetrovania obchádzania na základe dostupných skutočností preto jasne naznačujú, že rozšírené clo by malo zodpovedať clu stanovenému v článku 1 ods. 2 vykonávacieho nariadenia (EÚ) 2018/186 pre „všetky ostatné spoločnosti“, ktorým je konečné antidumpingové clo vo výške 27,9 %.

                     (5)

                     Okrem toho, článok 1 ods. 1 nariadenia (EÚ) 2020/1156 obsahoval niekoľko typografických chýb, čo viedlo k nejasnému opisu výrobku a číselných znakov KN, na ktoré sa vzťahuje rozšírené antidumpingové clo, čo bolo potrebné opraviť. Vymedzenie prešetrovaného výrobku [v porovnaní s dotknutým výrobkom podľa vykonávacieho nariadenia (EÚ) 2018/186] bolo jasne vymedzené v odôvodneniach 10 a 11 nariadenia (EÚ) 2020/1156.

                     (6)

                     Komisia sa preto rozhodla opraviť odôvodnenie 64 a článok 1 ods. 1 vykonávacieho nariadenia (EÚ) 2020/1156 s cieľom potvrdiť uplatniteľnú úroveň antidumpingových ciel. Ako sa uvádza v odôvodnení 65 a článku 1 ods. 4 vykonávacieho nariadenia (EÚ) 2020/1156, správna úroveň antidumpingového cla, ako sa objasňuje v predchádzajúcom odôvodnení, by sa mala vybrať aj z dovozu prešetrovaného výrobku s pôvodom v Čínskej ľudovej republike, ktorý vstúpil do Únie na základe registrácie uloženej nariadením Komisie (EÚ) 2019/1948 (nariadenie o začatí prešetrovania) (4). Táto oprava by preto mala byť účinná od nadobudnutia účinnosti vykonávacieho nariadenia (EÚ) 2020/1156 (konkrétne 6. augusta 2020) a zahŕňa aj výber ciel na dovozy prešetrovaného výrobku podliehajúce registrácii.

                     (7)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,

               PRIJALA TOTO NARIADENIE:

            Článok 1

               1.   Odôvodnenie 64 vykonávacieho nariadenia (EÚ) 2020/1156 sa nahrádza takto:

                           „(64)

                           V súlade s článkom 13 ods. 1 základného nariadenia by sa platné antidumpingové opatrenia na dovoz určitých druhov ocele odolnej proti korózii s pôvodom v ČĽR mali preto rozšíriť na dovoz prešetrovaného výrobku s pôvodom v ČĽR. Podľa článku 13 ods. 1 druhého pododseku základného nariadenia by opatrenie, ktoré sa má rozšíriť, malo zodpovedať opatreniu stanovenému v článku 1 ods. 2 vykonávacieho nariadenia (EÚ) 2018/186 pre „všetky ostatné spoločnosti“, t. j. konečnému antidumpingovému clu vo výške 27,9 % uplatniteľnému na čistú frankocenu na hranici Únie pred preclením.“

               2.   Článok 1 ods. 1 vykonávacieho nariadenia (EÚ) 2020/1156 sa nahrádza takto:

                     2.„1.   Konečné antidumpingové clo uplatniteľné na „všetky ostatné spoločnosti“ uložené článkom 1 ods. 2 vykonávacieho nariadenia (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike sa týmto rozširuje na dovoz plochých valcovaných výrobkov zo železa alebo z legovanej ocele alebo nelegovanej ocele; pokovovaných zinkom a/alebo hliníkom a/alebo horčíkom alebo s povlakom zinku a/alebo hliníka a/alebo horčíka žiarovým pozinkovaním, tiež legovaných kremíkom; chemicky pasivovaných; tiež s dodatočnou úpravou povrchu, napríklad naolejovaním alebo zatavením; obsahujúcich: nie viac ako 0,5 hmotnostného % uhlíka, nie viac ako 1,1 hmotnostného % hliníka, nie viac ako 0,12 hmotnostného % nióbu, nie viac ako 0,17 hmotnostného % titánu a nie viac ako 0,15 hmotnostného % vanádu; predkladaných vo zvitkoch, v plechoch rezaných na dĺžku a úzkych pásoch, v súčasnosti patriacich pod číselné znaky KN ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (kódy TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), s pôvodom v Čínskej ľudovej republike.
                     Tieto výrobky sú vylúčené:

                                 —

                                 výrobky z nehrdzavejúcej ocele, z kremíkovej elektrotechnickej ocele a rýchloreznej ocele,

                                 —

                                 výrobky ďalej neupravené inak než valcovaním za tepla alebo valcovaním za studena (úberom za studena),

                                 —

                                 výrobok vymedzený v článku 1 ods. 1 vykonávacieho nariadenia (EÚ) 2018/186.“

            Článok 2
            Toto nariadenie nadobúda účinnosť so spätnou účinnosťou od 6. augusta 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Komisie (EÚ) 2020/1156 zo 4. augusta 2020, ktorým sa konečné antidumpingové clo uložené vykonávacím nariadením Komisie (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike rozširuje na dovoz určitých druhov mierne upravenej ocele odolnej proti korózii (Ú. v. EÚ L 255, 5.8.2020, s. 36).

            (3)  Vykonávacie nariadenie Komisie (EÚ) 2018/186 zo 7. februára 2018, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých druhov ocele odolnej proti korózii s pôvodom v Čínskej ľudovej republike (Ú. v. EÚ L 34, 8.2.2018, s. 16).

            (4)  Vykonávacie nariadenie Komisie (EÚ) 2019/1948 z 25. novembra 2019, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením Komisie (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike a ktorým sa zavádza registrácia takéhoto dovozu (Ú. v. EÚ L 304, 26.11.2019, s. 10).